A 2014-2020-as tervezési időszakban közel 100 Mrd forint áll rendelkezésre 3 éves kor alatti gyermekek napközbeni elhelyezésének (bölcsőde, mini bölcsőde, családi bölcsőde) és a 3-6 éves gyerekek óvodai elhelyezésének támogatására a Terület- és Településfejlesztési Operatív Program (TOP) valamint a Versenyképes Közép-magyarország Operatív Program (VEKOP) keretében. Továbbá, a Gazdaságfejlesztési és Innovációs Operatív Program (GINOP) is allokál 4 Mrd forintot a munkahelyen létrehozható gyermek-elhelyezési célra.

A különböző operatív programokból megvalósuló fejlesztések együttesen járulnak hozzá a 2017 januárjától átalakítandó új rendszer minden elemének, vagyis a bölcsődei, mini bölcsődei, családi bölcsődei és a munkahelyi bölcsődei férőhelyek számának növekedéséhez, valamint az óvodai ellátáshoz való hozzáférés javításához és a szolgáltatások minőségének fejlesztéséhez.

2016. év során a TOP keretén belül a teljes forrás 72,75%-a, 67,5 Mrd forint keretösszeg került eddig meghirdetésre. A fennmaradó 27,2% a későbbiekben kerül meghirdetésre. A VEKOP keretén belül a teljes forrás 7 932 millió Ft meghirdetésre került.

-              2016. január 8-án jelent meg a TOP-1.4.1-15 kódszámú, A foglalkoztatás és az életminőség javítása családbarát, munkába állást segítő intézmények, közszolgáltatások fejlesztésével című felhívás 37,672 Mrd forint keretösszeggel a kevésbé fejlett régiók 18 megyéje számára. A keretösszeg 2016. április 1-én 46,422 Mrd forintra emelkedett. A felhívásra 2016. március 21-től lehetett beadni a pályázatokat.

-              2016. január 8-án jelent meg a TOP-6.2.1-15 kódszámú, Családbarát, munkába állást segítő intézmények, közszolgáltatások fejlesztése című felhívás 15,455 Mrd forint keretösszeggel a kevésbé fejlett régiók megyei jogú városainak számára. A keretösszeg 21,046 Mrd forintra emelkedett. A felhívásra 2016. február 29-e után lehetett beadni a pályázatokat.

-              2016. március 3-án került meghirdetésre a VEKOP-6.1.1-15 kódszámú, Kisgyermeket nevelő szülők munkavállalási aktivitásának növelése című pályázati felhívás. A felhívásra Budapest és Pest megye valamennyi települése nyújthatott be pályázatot. A felhívásra 2016. április 11-től november 30-ig lehetséges pályázatot beadni.

A TOP és a VEKOP felhívás fő célja a gyermekjóléti alapellátásokhoz (bölcsőde, mini bölcsőde, családi bölcsőde), valamint az óvodai ellátáshoz való hozzáférés javítását és a szolgáltatások minőségének fejlesztését szolgáló a kisgyermeket nevelők munkavállalásának támogatása, a családok segítése, különösen a hátrányosabb helyzetű gyermekek minél korábbi életkorban történő megsegítése. A felhívás lehetőséget biztosít arra is, hogy az intézményes fejlesztéseken túlmenően (bölcsőde, mini bölcsőde, óvoda-bölcsőde, mint többcélú intézmény) támogatja a rugalmasabb és egyszerűbb működési feltételekkel létrehozható bölcsődei ellátási formákat, így a családi bölcsődét is, annak érdekében, hogy a helyi igényeken alapuló leghatékonyabb megoldást lehessen kialakítani az adott településen.

A TOP és a VEKOP konstrukciókon kívül várhatóan az év második felében a Gazdaságfejlesztési és Innovációs Operatív Program (GINOP) keretein belül fog megjelenni a GINOP-5.3.8 Munkahelyi bölcsődék létrehozásának támogatása című felhívás.

Magyarország 2017. évi központi költségvetéséről szóló 2016. évi XC. törvény alapján az állam a bölcsődei ellátás működtetésére az alábbi költségvetési támogatást biztosítja:

-              bölcsőde, mini bölcsőde fajlagos összege: 494.100 Ft/gyermek/év – az idei évhez képest nem változott az összeg

-              családi bölcsőde fajlagos összege: 346.000 Ft/gyermek/év – a bölcsőde fajlagos összegének a 70%-át kapja – az idei évhez képest egyharmaddal nőtt

-              munkahelyi bölcsőde fajlagos összege: 148.230 Ft/fő/év – a bölcsőde fajlagos összegének a 30%-át kapja - az idei évhez képest nem változott az összeg, azonban egyszerűbbek a feltételek + az üzemeltetésével kapcsolatosan felmerült adóévi költségek, ráfordítások elismert költségként nem növelik a társasági adóalapot 2017-től

Jelenleg dolgozunk azon, hogy 2018-tól a bölcsőde, mini bölcsőde feladatalapú finanszírozásban részesüljön.