**VŠEOBECNE ZÁVÄZNÉ NARIADENIE č. 1/2011**

obce Stará Myjava o vytváraní **životného prostredia a ochrane verejného poriadku v obci**

**ÚVOD**

Zabezpečenie zdravého a trvalého zlepšovania životného prostredia, pre udržiavanie poriadku

a čistoty obce, s dôrazom na výchovu k estetickému cíteniu a dobrým medziľudským vzťahom medzi

obyvateľmi v našej obci je ochrana životného prostredia spoločnou záležitosťou všetkých občanov aj

návštevníkov obce, ako aj ostatných fyzických a právnických osôb, pôsobiacich na jej území.

**§ 1**

**Všeobecné ustanovenia**

Všeobecne záväzné nariadenie upravuje vzájomné vzťahy a povinnosti obecného zastupiteľstva,

všetkých fyzických a právnických osôb pôsobiacich alebo zdržujúcich sa na území obce v starostlivosti

o zeleň, životné prostredie, celospoločenské záujmy a pri plnení povinností na úseku dodržiavania

verejného poriadku.

**§ 2**

**Základné pojmy**

Za verejné priestranstvo sa považujú všetky miesta, ktoré slúžia verejnosti a to najmä: ulice,

chodníky, zelené plochy, mosty, parkoviská, priestory medzi obytnými blokmi, detské ihriská,

športoviská, parky, vodné toky a priestor okolo nich. Verejný poriadok je taký stav vnútorného života

v obci, ktorý zabezpečuje občanom a organizáciám na území obce osobnú a majetkovú bezpečnosť

a obci pripravuje podmienky pre nerušený chod samosprávy.

**§ 3**

**Čistota verejných priestranstiev**

1. Všetci obyvatelia obce, fyzické i právnické osoby pôsobiace v obci, sú povinní podieľať sa na

ochrane a zveľaďovaní životného prostredia v obci a napomáhať udržiavať poriadok.

2. V prípade poškodenia miestnej komunikácie, chodníkov, verejných priestranstiev sú povinní škodu

uhradiť, alebo uviesť miesto do pôvodného stavu. V zmysle § 21 odst. 3 Zákona č. 99/89 Zb. musia

byť vozidlá vchádzajúce na cestu vopred očistené. Pri preprave nákladu musí byť náklad v zmysle § 43

odst. 1 cit. Zákona umiestnený a upevnený tak, aby neznečisťoval a nepoškodzoval cestu.

3. Za čistenie chodníkov, vrátane priľahlej zelene, sú zodpovední vlastníci a užívatelia nehnuteľností

susediacich s týmito priestranstvami.

4. Pod čistením chodníkov sa rozumie ich zametanie, odstraňovanie snehu, námrazy, blata,

odpadkov a iných nečistôt.

5. Čistenie ciest, na ktorých sa vykonáva doprava osôb verejnými dopravnými prostriedkami a tieto

sú v zimných mesiacoch posypávané protišmykovým materiálom, zabezpečuje v jarných mesiacoch

obecný úrad.

6. Čistenie plôch priľahlých k vodným tokom vykonávajú vlastníci alebo užívatelia nehnuteľností,

bezprostredne susediacich s nimi.

7. Obecný úrad za účinnej pomoci spoločenských a záujmových organizácií v obci zabezpečuje:

a ) čistenie a zjazdnosť miestnych komunikácií

b) čistenie, údržbu a úpravu ostatných verejných priestranstiev

c) výsadbu stromov, okrasných kríkov a kvetov, potrebných k zlepšeniu životného prostredia.

Čistenie a udržiavanie verejného priestranstva obce je jeho zametanie, odstraňovanie blata, odpadkov, buriny a tiež kosenie a zimná údržba.

8. Zakazuje sa:

d) akékoľvek znečisťovanie verejného priestranstva odhadzovaním papierov, obalov, zvyškov jedál, ohorkami cigariet a inými podobnými vecami

e) vynášať a vymetať smeti a rôzne odpadky na verejné priestranstvo,

f) znečisťovať verejné priestranstvá splaškovými vodami, olejmi, chemikáliami, výrobnou činnosťou,

g) poškodzovanie verejnej zelene akýmkoľvek dopravným prostriedkom, parkovať vozidlá na

priestoroch verejnej zelene, parkovanie na chodníkoch a poškodzovanie a ničenie stromov,

okrasných kríkov a kvetov,

h) umývať a čistiť motorové vozidlá chemickými látkami,

i) akokoľvek ohradzovať, znehodnocovať, poškodzovať a ničiť obecnú zeleň,

j) nechávať voľne pobehávať psov a iné zvieratá,

k) umiestňovať reklamy, plagáty a rôzne nápisy na iných miestach, ako na to určených,

l). skladovať stavebné materiály, stavebný odpad, palivo a pod., vhadzovať akékoľvek predmety alebo odpadky do vodných tokov,

m) zmetať nečistotu a zhrňovať sneh z chodníka na komunikáciu,

n) znehodnocovať verejný aj súkromný majetok farebnými nápismi, znakmi a pod.

o) poškodzovať zariadenia na ihriskách, v parku.

p) odstavovať dopravné prostriedky slúžiace na podnikanie na verejných priestranstvách.

9. Kto znečistil alebo poškodil verejné priestranstvo, je povinný spôsobenú škodu ihneď odstrániť.

Nesie tiež právnu zodpovednosť za vzniknuté následky.

10. Zásahy do verejného priestranstva alebo komunikácii, výrub stromov schvaľuje obec Stará Myjava.

**§ 4**

**Podmienky používania verejných priestranstiev pri stavebných prácach**

1. Pri akejkoľvek stavebnej činnosti dbať na to, aby materiál nebol skladovaný na chodníkoch,

uliciach a ostatných miestach verejných priestranstiev.

2. V prípade nevyhnutných prác, ktoré vyžadujú zabratie verejného priestranstva, ako i v prípade

nevyhnutnosti dočasného skladovania materiálu na verejnom priestranstve, je potrebné požiadať

o súhlas starostu obce, ktorý určí podmienky a spôsob dočasného zabratia a úpravy verejného

priestranstva.

3. Akýkoľvek zásah do miestnej komunikácie (prekopávka, inžinierske siete) môže občan i organizácia

urobiť len za podmienky písomného súhlasu obecného úradu.

**§ 5**

**Domy, dvory, záhrady**

1. Majitelia domov a záhrad sú povinní starať sa o estetický vzhľad domov, nádvorí, plotov a záhrad,

udržiavať ich v poriadku a vo funkčnom stave.

2. Vlastníci (užívatelia) pozemkov sú povinní chrániť pozemky a porasty na nich pred škodcami

a zaburinením a na vlastný náklad musia vykonať opatrenia na zamedzenie výskytu a rozširovania

škodcov a na likvidáciu buriny.

3. Zakazuje sa: vypúšťanie splaškov z domov a zo žúmp na verejné priestranstvá,

do vodných tokov , písať a kresliť na steny domov a brán s výnimkou nápisov a nákresov

významu reklamného, alebo identifikačného.

**§ 6**

**Prevádzkovatelia obchodov**

1. Prevádzkovateľ obchodu, reštaurácie, stánku, alebo iného podobného zariadenia je povinný

zabezpečiť poriadok a čistotu v bezprostrednom okolí v čase prevádzky i po jej ukončení. V súvislosti

s udržovaním poriadku je povinný zabezpečiť v bezprostrednej blízkosti zariadenia dostatočné

množstvo všetkých potrebných hygienických zariadení a ostatných pomôcok.

**§ 7**

**Odpad z domácnosti, záhrad**

1. Komunálny odpad pochádzajúci z domácností môže byť skladovaný len v smetných nádobách

a kontajneroch. V obci sa taktiež vykonáva aj separovaný zber, na čo slúžia farebne rozlíšené plastové

vrecia, ktoré sa zberajú v určený deň v týždni, ktorý určí obecný úrad.

2. V rámci intravilánu a extravilánu obce nie je dovolené vysýpanie žiadneho tuhého domového

odpadu a iných nečistôt. Väčšie množstvá odpadu vzniknutého pri opravách domov, čistení dvorov a

pod. si dá majiteľ odviesť na skládku na svoje náklady.

**§ 8**

**Palivo**

1. Palivo sa uskladňuje zásadne na pozemku, alebo v budove vlastníka mimo verejného priestranstva.

2. Palivo zložené na verejné priestranstvo musí byť odpratané hneď, najneskôr do 24 hodín.

V odôvodnených prípadoch (osamelí, starí, príp. občania so zdravotnými ťažkosťami) po

predchádzajúcom oznámení na obecnom úrade môže starosta obce uvedenú dobu predĺžiť podľa

vlastného uváženia.

3. Dovozom a skladovaním paliva nesmie byť poškodený chodník, zeleň.

**§ 9**

**Požiarna ochrana**

1. Uskladňovanie akýchkoľvek horľavín v povalových priestoroch všetkých budov v blízkosti

dymovodu, alebo komínov je zakázané.

2. Plošné vypaľovanie trávy na verejných priestranstvách a záhradách nie je dovolené. Je zakázané akékoľvek spaľovanie plastov a chemických látok v kotloch na tuhé palivo, na verejných priestranstvách a v pozemkoch fyzických a právnických osôb.

**§ 10**

**Verejné osvetlenie a ostatné verejné zariadenia**

1. Verejné osvetlenie a dopravné značky obhospodaruje obecný úrad. Závady sa oznamujú na

obecnom úrade.

2. Zakazuje sa: poškodzovať verejné osvetlenie a cestné dopravné značky, poškodzovať

a znečisťovať zariadenia autobusových zastávok (písať, kresliť a lepiť plagáty).

**§ 11**

**Vodohospodárske zariadenia**

1. V záujme ochrany vodohospodárskych zariadení nie je dovolené poškodzovať akýmkoľvek

spôsobom zariadenia verejného vodovodu a verejnej kanalizácie

**§ 12**

**Nočný pokoj**

1. Nočný pokoj sa stanovuje od 22.00 hod. do 06.00 hod. Povinnosťou občanov a obyvateľov obce je

dodržiavanie verejného poriadku na území obce a to zamedzovaním rušenia kľudu najmä v čase

nočného pokoja hlasným vykrikovaním, vyspevovaním, hlasným zhováraním, toto musí byť

primerané miestu pobytu a jeho podmienkam a inými zvukovými efektmi rušenia ako hlasným

púšťaním rozhlasových a televíznych prijímačov v domácnostiach a blízko domov, tiež používaním

klaksónov, hlučnou jazdou na motorke, používaním zábavnej pyrotechniky.

2. Toto obmedzenie sa nevzťahuje v dobe konania kultúrnej, športovej, spoločenskej, resp. inej akcie,

na konanie ktorej dala súhlas s jej priebehom aj po 22.00 hodine obec Stará Myjava.

**§ 13**

**Chov domácich a úžitkových zvierat**

1. Voľný pohyb psov po verejných priestranstvách sa zakazuje.

2. Chovateľ je povinný chov hospodárskych zvierat zabezpečiť tak, aby voľným pohybom

neznečisťovali verejné priestranstvá, nepoškodzovali stromy, okrasné kríky, kvetinové záhony

a ostatnú zeleň v obci a aby neobťažovali a neohrozovali iných občanov.

3. Zabezpečiť zachytávanie exkrementov hospodárskych zvierat takým spôsobom, aby neboli

odvedené na cudzie parcely a neohrozovali kvalitu podzemných vôd.

**§ 14**

**Medziľudské vzťahy**

1. V záujme vytvárania dobrých susedských vzťahov sú jednotliví vlastníci objektov alebo pozemkov

povinní zachovávať ich hranice a tieto svojvoľne nemeniť.

2. Odvod povrchových vôd usmerňovať tak, aby tieto neboli odvádzané na susedný pozemok alebo

na chodník.

3. Ovocné stromy a iné porasty umiestňovať v dostatočnej vzdialenosti od hranice susedného

pozemku a ich koruny udržiavať tak, aby nezasahovali na susedný pozemok.

4. Nepúšťať obzvlášť hlasito rozhlasové prijímače v domácnostiach a blízko domov (napr. na dvore

a v záhrade).

5. V bytových domoch v záujme dobrých susedských vzťahov sa spoločne podieľať na upratovaní schodiska, pivníc e a okolia bytovky a spolu sa aj finančne podieľať na opravách bytovky.

**§ 15**

**Ochrana ovzdušia pred znečisťujúcimi látkami**

1. Prevádzkovateľ zdroja znečistenia ovzdušia je povinný dodržiavať pri prevádzkovaní zdrojov

znečistenia ovzdušia hygienické požiadavky na kvalitu ovzdušia.

2. Prevádzkovateľ mobilného zdroja znečistenia (motocykle, autá, autobusy) je povinný pri dlhšom

státí na území obce vypnúť motor. Opatrenie sa dotýka aj státia na autobusových zastávkach.

Vykonávanie činnosti, pri ktorej dochádza k vytváraniu zdrojov znečistenia s únikom znečisťujúcich

látok do ovzdušia, pričom dochádza k obmedzovaniu práv a ohrozovaniu zdravia a bezpečnosti iných

osôb a ohrozovaniu majetku (vypaľovanie trávnatých plôch, spaľovanie komunálneho odpadu

v záhradách a verejných priestranstvách, skládkach a pod.) sa zakazuje.

§ **16**

**Hospodárenie s vodou a starostlivosť o vodné zdroje**

1. Každý je povinný dbať o ochranu povrchových a podzemných vôd, najmä vôd určených pre

zásobovanie pitnou vodou a vystríhať sa ich znečisťovaniu škodlivými látkami a materiálmi.

2. Každý je povinný nakladať s pitnou vodou hospodárne a úsporne. V prípade porúch a závad na

vodovodných zariadeniach je každý povinný ihneď to oznámiť na obecnom úrade.

3. Obecný úrad môže v odôvodnenom prípade (v letných mesiacoch) zakázať používanie verejného

zdroja pitnej vody najmä na umývanie motorových vozidiel, objektov, polievanie záhrad a pod.

§ **17**

**Ochrana pôdy pri jej využívaní**

Vlastník, resp. užívateľ pôdy je z dôvodu významu a poslania pôdy všetkého typu na tvorbe zdravého

životného prostredia povinný: s pôdou odborne a racionálne hospodáriť, pôdu dostatočne využívať,

chrániť a zveľaďovať, zabezpečovať ničenie burín formou preventívnej ochrany a priameho ničenia.

Vykonávať neoprávnenú a poškodzujúcu činnosť sa na pôde všetkého typu zakazuje.

**§ 18**

**Ostatné ustanovenia**

1. V záujme ochrany verejného poriadku, bezpečnosti osôb a majetku je každý občan povinný

dodržiavať zásady občianskeho spolunažívania.

2. Poriadok na športoviskách, kultúrnych a spoločenských podujatiach si zabezpečujú usporiadatelia.

**§ 19**

**Záverečné ustanovenia**

1. Toto nariadenie je záväzné pre všetkých obyvateľov obce a pre fyzické i právnické osoby pôsobiace

v obci a pre návštevníkov obce.

2. Kontrolu dodržiavania tohto nariadenia vykonávajú: poslanci Obecného zastupiteľstva v Starej Myjave.

3. Porušovanie ustanovení tohto všeobecne záväzného nariadenia fyzickou osobou sa posudzuje ako

priestupok. Na konanie o priestupku sa vzťahuje zákon č. 372/1990 Zb. o priestupkoch v znení

neskorších predpisov. Za priestupok možno osobou poverenou obcou Stará Myjava uložiť pokutu do výšky **33** eur a v správnom konaní príslušným orgánom obce do výšky **166** eur.

4. V konaní priestupky prejednávajú osoby poverené obcou (strážcovia verejného poriadku).

5. Toto nariadenie bolo schválené Obecným zastupiteľstvom v Starej Myjave dňa 23.06.2011 uznesením č. 12/D a nadobúda účinnosť dňom 8.7.2011. .

V Starej Myjave dňa: 24.6.2011 Pavol Kováč

starosta obce Stará Myjava

Vyvesené na úradnej tabuli dňa: 24.06.2011

Zvesené z úradnej tabule dňa: 08.07.2011

Tento návrh VZN bol zverejnený na internetovej stránke obce dňa : 24.06.2011

O Z N A M

Návrhy VZN Obce Stará Myjava č. 1/2011 sú k nahliadnutiu na Obecnom úrade v Starej Myjave .